Vie
pai agns ’70 la provincie ocitane dal Larzac e je stade al centri
di une massive campagne antimilitariste che e je stade une vore
impuartante pal svilup dal nazionalitarisim ocitan e che dopo dîs
agns di lote si è sierade cul bloc dal progjet che al voleve doprâ
cheste aree par un poligon di tîr di passe 13 mil etars. In chê
volte la lote e jere stade inviade di un centenâr di contadins e di
arlevadôrs dal puest. Il Larzac al torne cumò intes miris dal
esercit francês che al vûl trasferî achì une brigade de Légion
Étrangère logade tai Emirâts Araps
Unîts dopo cuasi cincuante agns di presince in Zibuti. Daûr dal
progjet dal ministeri de difese, cul 2016 il Larzac al varès di dâi
acet a 450 legjonaris che po, intal zîr di cualchi an, a varessin di
rivâ a di un miâr. Cuintri di cheste ipotesi, dopo di une prime
petizion sotscrite di cualchi miâr di citadins là che si domande al
president francês François Hollande di anulâ il progjet, cumò si
è dât dongje ancje un coletîf che al coordenarà la gnove bataie
antimilitariste dal Larzac.
Font:
Jornalet,
27/08/15
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fra_Latn oci_Latn unk